Obitelj Tuđman razotkrila je svoju kolekciju umjetnina. U njoj se nalaze djela hrvatskih umjetnika, a među njima su i dva remek-djela koja stoje i do 30.000 eura.

Primajući novinare u svoju kuću po prvi put, obitelj Tuđman je otkrila i kolekciju umjetnina koju posjeduje. Osim nekoliko iznimaka, riječ je zbirci koja govori o prosječnom građanskom ukusu.

Stručnjaci, koji su o njima progovorili za Jutarnji list, kažu kako radovi u zbirci variraju u kvaliteti i nisu rezultat nekakvog profiliranog umjetničkog ukusa, nego je riječ o umjetninama koje su očito Franji Tuđmanu poklanjane te ih je potom obitelj, prema svom ukusu, stavljala na zid. Vrijednost najskuplje slike ne prelazi 30 tisuća eura.

Ankica Tuđman na Trgu je bila otvorila galeriju Čudo hrvatske naive, u kojoj je prodavala mahom umjetnike naive, koji u umjetničkim krugovima nisu cijenjeni. Zbirka koju drži kod kuće puno je vrednija.

U svom dnevnom boravku obitelj Tuđman na zidu drži djela isključivo hrvatskih autora nastalih u prvoj polovici 20. stoljeća, u razdoblju takozvane zagrebačke šarene škole. Riječ je o odrazu ukusa većine Hrvata, s platežnom moći u prosjeku 10-ak tisuća eura za jedno platno.

No, obitelj Tuđman posjeduje i dva remek-djela hrvatske umjetnosti. Riječ je o slici Krste Hegedušića iz 1927., koja se zove Bilo nas je pet u kleti i stoji do 30 tisuća eura, te o slici Ljubavnici Miljenka Stančića, koja datira iz pedesetih godina prošlog stoljeća, i cijena bi mogla biti približno slična.

Slika s motivom voća (breskve) po svojoj prilici pripada Ljubi Babiću, za kojeg je poznato da je bio jedan od Tuđmanovih omiljenih slikara, a procjenjuje se na 25 tisuća eura, piše Jutarnji.

Stručnjaci su prepoznali i ženski akt Marijana Trepšea, morski pejzaž Mencija Clementa Crnčića, kao i motiv crkvice uz more Mirka Račkog.

U zbirci se, kažu, nalazi i mrtva priroda s motivom cvijeća u vazi, autora Zlatka Šulentića. Pod upitnikom su akt s crnim podvezicama, koji po nekima pripada Vilku Gecanu, a onda bi vrijedio 40 tisuća eura. Pretpostavljaju da mrtva priroda pripada Celestinu Medoviću, a Ribe na tanjuru Jerolimu Mišeu.